
Papírhengerrel végzett mozgásfejlesztő torna hatása az 5-6 éves óvodások vizuo-motoros koordinációjára

Bevezetés: 5-7 éves korban a legnagyobb hangsúlyt a finommotorika fejlesztésére kell fordítani, ami magában foglalja az ujjak apróbb, összehangolt mozgásait. A funkcionális mozgásformák megfelelő kivitelezésén keresztül juthat el a gyermek az iskolaérettséget jelentő mozgásfejlettségig. A vizuo-motoros koordináció megfelelő színvonala az írás elsajátításának elengedhetetlen feltétele. A mozgásfejlesztés során lényeges, hogy a gyakorlatok a gyermekek életkori és érési sajátosságaihoz igazodjanak. Az ismert eszközökön (pl. gyurma) és kéziszereken (pl. babzsák) kívül egy egyszerű eszköz, a papírhenger is alkalmazható az óvodások vizuo-motoros koordinációjának fejlesztésére.
Célkitűzés: Egy két hónapos, papírhengerrel végzett mozgásfejlesztő torna pozitív hatással van az 5-6 évesek vizuo-motoros koordinációjára.
Hipotézisek:
Feltételezem, hogy a két hónapos fejlesztés hatására szignifikáns különbség tapasztalható a vizsgálati csoport 1. és 2. mérési eredményei között.
Feltételezem, hogy a kontrollcsoport 1. és 2. mérési eredményei között nincs szignifikáns különbség.
Feltételezem, hogy a két hónapos torna hatására a 2. méréskor a vizsgálati csoport tagjai szignifikánsan nagyobb mértékű fejlődést mutatnak a vizuo-motoros koordináció tekintetében a kontrollcsoportba tartozó társaikhoz képest.
Vizsgálati módszerek: A vizsgálatban két óvodás csoport szerepelt. A vizsgálati csoport a két hónapos, heti 2x45 perces vizuo- és finommotoros fejlesztésbe bevont óvodásokból állt, míg a kontrollcsoport a mozgásfejlesztő foglalkozásokra nem járókból állt. A fejlesztés előtt és után mindkét csoportot a Bender „A” próbával mértem (Torda, 1994). A papírhengerrel végzett feladatokat egy már meglévő módszertani füzet (Balázs, 2020) alapján volt, illetve ezeket bővítettem a gyermekek számára.
Eredmények: A második méréskor a vizsgálati csoport szignifikáns javulást mutatott az első méréshez képest, míg a kontrollcsoportba tartozók eredményei között nem találtam jelentős változást.
Összefoglalás: Két hónapos, heti 2x45 perces mozgásfejlesztés hatására javulás mutatható ki a vizsgálati csoportba tartozó óvodásoknál. A kutatásban vizsgált terület kiemelt fontosságú az iskolaérettséghez.
 



